አመልድ በተንቀሳቃሽ ዲጂታል ቴክኖሎጂ የውሃ ጥራት ምርመራ ላቦራቶሪ ጀመረ
– የአማራ መልሶ መቋቋምና ልማት ድርጅት /አመልድ/ ተንቀሳቃሽ በሆነ ዲጂታል ቴክኖሎጂ የተደራጀ ክልላዊ የውሃ ጥራት ምርመራ ላቦራቶሪ ስራ መጀመሩን ገለጸ። የድርጅቱ የኮሙኒኬሽንና ኢንፎርሜሽን ቴክኖሎጂ አገልግሎት ማኔጀር አቶ ሙላቱ ታደለ እንደገለጹት ድርጅቱ የተደራጀ ክልላዊ የውሃ ጥራት ምርመራ ላቦራቶሪ በተንቀሳቃሽ ዲጂታል ቴክኖሎጂ የጀመረው ከፕላን ኢንተርናሽናል ኢትዮጵያ ባገኘው የገንዘብ ድጋፍ ነው። ተንቀሳቃሽ የውሃ ጥራት መመርመሪያ ላቦራቶሪው በዲጂታል መሳሪያዎች መደራጀቱ በፍጥነትና አነስተኛ ወጪ በቀላል ዘዴ የመጠጥ ውሃ ጥራትን በማረጋገጥ ለህብረተሰቡ ለመጠጥነት እንዲውል የሚያስችል መሆኑን አስረድተዋል፡፡ በድርጅቱ ተገንብተው አገልግሎት እንዲሰጡ የሚደረጉ የውሃ ፕሮጀክቶች ለመጠጥነት ብቁ መሆናቸውን ለማረጋገጥ፣ መንግስት በውሃ አቅርቦት ላይ ለሚያከናውናቸው ስራዎች ጥንቃቄዎችን ቀድሞ እንዲወስድ እንደሚያስችለው ገልጸዋል፡፡ ዲጂታል ላቦራቶሪው የውሃ ጥራት ምርመራ ስራን በመስክ ከማከናወን በተጨማሪ አማራጭና ቀላል የምርመራ ዘዴዎችን በማፍለቅ ለውሃ ጥራት ምርመራ ክልላዊ የስልጠና ማዕከል ሆኖ ማገልገል እንደሚችል አስታውቀዋል፡፡ በስነ-ጤናና ስነ-ንጽህና ላይ የሚሰሩ ሌሎች አካላት በጎ ተፅእኖ ለማሳረፍና ለተመራማሪዎች ምቹ ሁኔታ ለመፍጠር ተንቀሳቃሽ ላቦራቶሪው መቋቋም ከፍተኛ አስተዋፅኦ እንዳለው አመልክተዋል፡፡ ላቦራቶሪው የውሃ ጥራት መለኪያዎችን ቢያንስ በአንድ ደቂቃ ቢበዛ በ14 ደቂቃ መመርመር እንደሚያስችል ያመለከቱት አቶ ሙላት በቡግና፣ በላስታና ዳንግላ ወረዳ በተገነቡ 18 የውሃ ፕሮጀክቶች ተዋስያን፣ ልዩ ልዩ ንጥረ ነገሮች፣ የሽታና የጣዕም ደረጃ ምርመራ ማካሄዱን ተናግረዋል፡፡ድርጅቱ ባደረገው የላቦራቶሪ ምርመራ የመጠጥ ውሃ ፕሮጀክቶች ለመጠጥነት ያላቸውን ብቁነት ለማረጋገጥ የሚያስችሉ የማስተካከያ እርምጃዎች እንዲወሰዱ ማድረጉን አስገንዝበዋል፡፡ የውሃ ጥራት ምርመራ የጀመረው ዲጂታል ላቦራቶሪው በክልሉና ከክልሉ ውጪ ለሚገኙ ግለሰቦች፣ ቡድኖች፣ ተቋማትና ሌሎች የውሃ ጥራት ምርመራ አገልግሎት መስጠት እንዲችል በቅርቡ ስርዓት እንደሚዘረጋለት አቶ ሙላት አስታውቀዋል፡፡ ምንu\- ኢዜአ  